《后𤞑纛行叠前作韵》
清代·弘历

树丸火米符祥占，孤军接应遂解严。整师救和阗玉陇，帕首蚁解胥刘歼。

将以三路进扫穴，侨如叔仲先潜觇。狼狈挈孥预遁去，二城降不劳矛锬。

竞作铙吹迓主帅，徔今食饱眠亦酣。选卒前遮复后袭，义无返顾均雄男。

线天碛地罙入阻，欲得虎子虎穴探。明瑞邀之库鲁克，以少胜众折祅欃。

富德追及伊西洱，用强驱弱如扫蚕。鹿埵流汤贼屡败，获铳搴纛军威添。

遁入异域卒献馘，飞来报捷红旗尖。凯旋携以贡武库，阿浑译出其文詀。

亦知福善祸淫道，胡乃背德兴狂憸。敌忾致力众惟惜，事成志遂吾敢忺。